Title: BEZPEČNOSTNÁ RADA SR
Author: kudela
Last saved by: spano
Company: Úrad Vlády SR

“N Á V R H”

BEZPEČNOSTNÁ RADA SLOVENSKEJ REPUBLIKY

Š t a t ú t

Č l á n o k  1

Úvodné ustanovenie

      1. Bezpečnostná rada Slovenskej republiky (ďalej len „Rada“) je zriadená článkom 8    ods. 1 ústavného zákona č. 227/2002 Z. z., o bezpečnosti štátu v čase vojny, vojnového stavu, výnimočného stavu a núdzového stavu. 

      2. Štatút Rady vymedzuje postavenie, úlohy a zloženie  Rady; vymedzuje tiež postavenie pracovných  orgánov Rady, jej odborných pracovných skupín a kancelárie Rady.

Č l á n o k  2

Postavenie Rady

Rada:

a)	v mieri ako poradný orgán vlády Slovenskej republiky sa podieľa  na vytváraní a realizácii bezpečnostného systému Slovenskej republiky, plnení medzinárodných záväzkov v oblasti bezpečnosti, vyhodnocuje bezpečnostnú situáciu v Slovenskej republike a vo svete; pripravuje pre vládu návrhy opatrení na zachovávanie bezpečnosti Slovenskej republiky, na predchádzanie krízovým situáciám, ako aj návrhy na riešenie vzniknutej krízovej situácie; podrobnosti jej fungovania v čase mieru ustanoví osobitný zákon.

b)	v čase vojny, vojnového stavu alebo výnimočného stavu, ak je znemožnená činnosť vlády, vykonáva jej ústavné právomoci až do obnovenia činnosti Rada, s výnimkou rozhodovania o programe vlády a jeho plnení, o požiadaní o vyslovenie dôvery a o udelení amnestie vo veciach priestupkov.

Č l á n o k  3

Úlohy Rady

1.	Rada:
a) sa podieľa na tvorbe jednotnej štátnej politiky v oblasti bezpečnosti a na koordinácií jej praktického uskutočňovania,
b) vyhodnocuje problematiku bezpečnosti Slovenskej republiky a predkladá vláde návrhy opatrení.

2. Rada najmä:

a) sa podieľa na koordinácii plánovacích, prípravných a realizačných opatrení v oblasti  bezpečnosti Slovenskej republiky,

b) posudzuje požiadavky, zámery plánovacích, prípravných a realizačných opatrení v oblasti zabezpečenia bezpečnosti Slovenskej republiky predkladané ministerstvami, ostatnými ústrednými orgánmi štátnej správy, inými orgánmi štátnej správy, výbormi Rady, bezpečnostnými radami krajov a orgánmi územnej samosprávy,

c) spolupracuje s Ústredným krízovým štábom pri príprave opatrení na riešenie krízovej situácie,

d) vyhodnocuje riziká ohrozenia štátu, ktoré môžu byť príčinou krízovej situácie,  robí alebo predkladá vláde návrhy na nevyhnutné opatrenia k zníženiu , poprípade k vylúčeniu týchto rizík,

e) sa podieľa na vypracovaní koncepčných dokumentov medzirezortného charakteru potrebných pre zabezpečenie bezpečnosti Slovenskej republiky pre rokovanie vlády Slovenskej republiky,

f) posudzuje a následne predkladá vláde Slovenskej republiky k prerokovaniu pravidelné správy o stave zabezpečenia bezpečnosti Slovenskej republiky s návrhmi na opatrenia,

g) spolupracuje s bezpečnostnými radami krajov v oblasti zabezpečenia bezpečnosti Slovenskej republiky; posudzuje návrhy opatrení na zachovanie bezpečnosti kraja a opatrenia na predchádzanie krízovej situácii, ktoré jej predkladá bezpečnostná rada kraja,

h) posudzuje a následne predkladá vláde Slovenskej republiky k prerokovaniu návrhy na zapojenie Slovenskej republiky do plnenia spojeneckých záväzkov v zahraničí, na účasť ozbrojených síl Slovenskej republiky v medzinárodných operáciách na obnovenie a udržanie mieru, na organizácii humanitárnej pomoci  Slovenskej republiky do zahraničia a na zapojení sa Slovenskej republiky do záchranných akcií väčšieho rozsahu v zahraničí,

3. Pri vykonávaní ústavných právomoci vlády SR v čase vojny, vojnového stavu alebo výnimočného stavu postupuje v súlade s ustanovením čl. 8 ods. 3 ústavného zákona                č. 227/2002 Z. z.

4.  Rada zasadá  podľa plánu práce Rady, prípadne podľa potreby.
Č l á n o k  4

Zloženie Rady

1. Rada má 9 členov.

2. Predsedom Rady je predseda vlády Slovenskej republiky.

3. Podpredsedom Rady je podpredseda vlády poverený predsedom Rady.

4. Ďalšími členmi Rady sú
a)	minister obrany SR,
b)	minister vnútra SR,
c)	minister financií SR,
d)	minister zahraničných vecí SR.
Ďalších troch členov Rady vymenúva a odvoláva prezident  na návrh predsedu vlády SR najneskôr do 48 hodín.

5. Členovia Rady sa zúčastňujú všetkých rokovaní Rady a sú pri výkone funkcie nezastupiteľní.

6. Funkčné obdobie členov Rady je zhodné s funkčným obdobím vlády. 

Č l á n o k  5

Prezident SR

má právo: 
	a) navrhovať zvolanie Rady a zúčastňovať sa na jej zasadnutiach; ak prezident navrhne zvolanie Rady, predseda Rady zvolá Radu tak, aby sa jej zasadnutie uskutočnilo najneskôr do 48 hodín od okamihu, keď sa o návrhu dozvedel,
	b) vyžadovať od predsedu Rady a ďalších jej členov informácie potrebné na plnenie svojich úloh,
	c) predkladať Rade návrhy v záležitostiach bezpečnosti štátu.

Č l á n o k  6

Práva a povinnosti predsedu, podpredsedu a ďalších členov Rady 

1. Predseda Rady 
a)	riadi činnosť Rady,
b)	zodpovedá za činnosť Rady vláde Slovenskej republiky
c)	zvoláva zasadnutia Rady,
d)	navrhuje program rokovania Rady,
e)	vedie rokovania Rady, 
f)	navrhuje závery z rokovania Rady,
g)	schvaľuje záznam z rokovania Rady,
h)	predkladá vláde stanoviská a odporúčania Rady,
i)	poveruje podpredsedu vlády Slovenskej republiky výkonom funkcie podpredsedu Rady,
j)	vymenúva a odvoláva riaditeľa kancelárie Rady,
k)	vymenúva a odvoláva predsedu odbornej pracovnej skupiny, ak bola táto zriadená Radou.

2. Podpredseda Rady zastupuje predsedu Rady v jeho neprítomnosti v rozsahu jeho práv    a povinností alebo v rozsahu, v ktorom ho zastupovaním poverí predseda Rady.

3. Člen rady má povinnosť zúčastňovať sa na zasadnutiach rady, má právo predkladať návrhy, informácie a ďalšie materiály na jej rokovania, vyjadrovať sa k prerokúvaným materiálom a hlasovať o nich.

Č l á n o k  7

Pracovné orgány Rady

1. Rada na prípravu a plnenie svojich úloh zriaďuje  tieto výbory:

a)	výbor pre zahraničnú politiku je stálym pracovným orgánom Rady pre vnútroštátnu koordináciu zahraničnej politiky SR (v gescii ministra zahraničných vecí SR), 
b)	výbor pre obranné plánovanie je stálym pracovným orgánom Rady pre koordináciu plánovania opatrení k zabezpečeniu obrany SR (v gescii ministra obrany SR),
c)	výbor pre civilné núdzové plánovanie je stálym pracovným orgánom Rady pre koordináciu plánovania opatrení k zabezpečeniu vnútornej bezpečnosti štátu, jeho obyvateľstva a ekonomiky a koordinovanie požiadaviek na civilné zdroje nutné k zabezpečeniu bezpečnosti SR (v gescii ministra vnútra SR),
d)	výbor pre koordináciu spravodajských služieb je stálym pracovným orgánom Rady pre koordináciu plánovania opatrení k zabezpečeniu činnosti spravodajských služieb, ktoré získavajú, zhromažďujú a vyhodnocujú informácie nutné pre zabezpečenie bezpečnosti SR (v gescii podpredsedu Rady).

2. Zameranie činnosti  výborov upravia štatúty výborov,  ktoré schvaľuje Rada.

Č l á n o k  8

Odborné pracovné skupiny

1. Rada môže podľa potreby, spravidla na návrh člena Rady, zriaďovať a zrušovať odborné pracovné skupiny, na čele ktorých stojí spravidla člen Rady vymenovaný predsedom Rady.

2. Odborné pracovné skupiny prerokúvajú odborné otázky, ktoré patria do pôsobnosti Rady a pripravujú podklady na jej zasadnutia.

Č l á n o k  9

Externá spolupráca 

1. Rada si môže na svoje zasadnutie podľa potreby prizvať ďalších odborníkov.

2. Rada v oblasti zabezpečenia bezpečnosti Slovenskej republiky využíva poznatky a analýzy získané od ministerstiev, ostatných ústredných orgánov štátnej správy, iných orgánov štátnej správy, miestnej štátnej správy a vyšších územných celkov.  

Č l á n o k  10

Kancelária Rady

1.   Kancelára Rady je súčasťou organizačnej štruktúry Úradu vlády Slovenskej republiky.  Úlohy spojené s jej činnosťou schvaľuje vláda Slovenskej republiky.
2. Za plnenie úloh kancelárie Rady zodpovedá a jej činnosť riadi riaditeľ kancelárie Rady. Riaditeľa kancelárie vymenúva a odvoláva predseda Rady.

Č l á n o k  11

Rokovacie poriadky

Rokovanie Rady upravuje rokovací poriadok. Rokovacie poriadky sú vnútorným predpisom Rady a pracovných orgánov Rady. Rokovací poriadok Rady jeho zmeny a doplnenia, schvaľuje Rada. Rokovacie poriadky výborov Rady, ich zmeny a doplnenia, schvaľuje vláda po prerokovaní v Rade.

Č l á n o k  12

Záverečné ustanovenia

1. Zmeny a doplnenia štatútu Bezpečnostnej rady SR schvaľuje vláda po prerokovaní v Rade.

2. Tento štatút Bezpečnostnej rady SR nadobúda účinnosť dňom …

Návrh Úloh kancelárie Bezpečnostnej rady
Slovenskej republiky 

čl. 1
Základné ustanovenia

1.	Úlohy kancelárie Bezpečnostnej rady Slovenskej republiky (ďalej len Rady) na základe  Ústavného zákona  č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, zákonov a ostatných všeobecne záväzných právnych predpisov podrobnejšie vymedzujú činnosť, vnútornú organizáciu a úlohy v rámci Úradu vlády SR ako i k pracovným orgánom Rady.
2.	Úlohy, zásady činností a vnútorná organizácia kancelárie Rady sú záväzné pre doplnenie Organizačného poriadku Úradu vlády SR.

čl. 2
Pôsobnosť kancelárie Rady

1.	Kancelária plní úlohy súvisiace s činnosťou Rady a spolupracuje s Bezpečnostnými radami krajov.
2.	Kancelária Rady je súčasťou organizačnej štruktúry Úradu vlády SR.

čl. 3
Hlavné úlohy kancelárie Rady

1.	Kancelária na úseku administratívnej, organizačnej a odbornej činnosti k zabezpečeniu Rady
a)	 v spolupráci s ministerstvami a ostatnými ústrednými orgánmi štátnej správy SR podieľa sa na realizácii úloh bezpečnosti štátu,
b)	podieľa sa na plnení úloh Rady vyplývajúcich z medzinárodných dohôd v oblasti odzbrojovacieho procesu, znižovania napätia, posilňovania vzájomnej dôvery a spolupráce v Európe a vo svete,
c)	spolupracuje na tvorbe a realizácii plánovacích, organizačných, normotvorných a dokumentačných príprav SR zabezpečujúcich príslušné opatrenia prechodu štátu z mierového stavu na stav v čase vojny, vojnového stavu, výnimočného stavu a núdzového stavu a na činnosť v období uvedených stavov,
d)	zabezpečuje ochranu utajovaných skutočností v činnosti Rady v súlade so všeobecne  záväznými právnymi predpismi,
e)	zabezpečuje koordinačnú činnosť s výbormi Rady, odbornými pracovnými skupinami Rady a bezpečnostnými radami krajov (čl. 9 úst. zák. 227/2002 Z. z.),
f)	vypracováva poklady pre realizáciu úloh organizačného zabezpečenia činnosti Rady
g)	pripravuje podklady pre predsedu a podpredsedu Rady na rokovanie Rady
h) vedie kompletnú agendu Rady, zabezpečuje a distribuuje materiály pre členov    Rady, vedie evidenciu uznesení  a zvukových záznamov z rokovaní Rady,

2.	Kancelária na úseku sledovania a vyhodnocovania plnenia záverov rokovaní Rady 
a)	sleduje, vyhodnocuje a kontroluje plnenie úloh v oblasti bezpečnosti štátu vyplývajúcich z uznesení Rady,
b)	vypracúva a predkladá na rokovanie Rady informácie o plnení záverov v oblasti bezpečnosti štátu.

3.	Kancelária na úseku plánovania 
      v spolupráci s  jednotlivými členmi a výbormi  Rady zostavuje plán práce Rady na kalendárny rok. 

4.	Kancelária na úseku riešenia krízových situácií
a)	podieľa sa na príprave podkladov pre prijímanie opatrení na riešenie krízovej situácie,
b)	zabezpečuje vyrozumenie členov Rady a pracovníkov jej kancelárie v prípade potreby ich zvolania,
c)	spolupracuje s MO SR pri vytváraní a zabezpečení  hlavného miesta riadenia pre Radu (zákon o obrane),
d)	vedie a aktualizuje dokumentáciu pre činnosť Rady pre obdobie vojny, vojnového stavu a výnimočného stavu, 
e)	v prípade vzniku krízovej situácie plní úlohy uložené Radou, sústreďuje podklady a informácie potrebné pre rokovanie a rozhodovanie Rady.

5.	Ostatné úlohy
plní ostatné úlohy spojené s odborným, organizačným a technickým zabezpečením činnosti Rady.